̑и бж҃е на́шъ, и́же въ смотре́ніи твое́мъ, є́же по пло́ти, повелѣ́вый не входя́щымъ скверни́ти человѣ́ка, но вся̂ чи̂ста бы́ти чи̂стымъ: и́же сосу́домъ избра́ннымъ па́ѵломъ твои́мъ апс̑ломъ научи́вый на́съ вѣ́ровати, вся̂ тобо́ю созда̂нна добра̂ бы́ти, бж҃е́ственнымъ сло́вомъ, и є́же къ тебѣ̀ моли́твою ѡсщ҃а́ємая: са́мъ и ны́нѣ влд̑ко, состражда́яй не́мощемъ на́шымъ, бл҃гословѝ пшени́цу сію̀ твое́ю бл҃года́тію и чл҃вѣколю́біемъ, бл҃гослове́ніемъ, и ѡкропле́ніемъ воды̀ сея̀, ѡ и́мени твое́мъ ѡсщ҃е́нныя, и вся́кую скве́рну, илѝ сумнѣ́ніе ѿ впа́дшагѡ въ ню̀ нечи́стагѡ ко́знію діа́волею, ѿженѝ ѿ мы́сли рабѡ́въ твои́хъ, и да́ждь ѝмъ наде́ждею я́же въ тя̀, и увѣре́ніемъ твои́хъ щедрѡ́тъ, сея̀ причасти́тися прича́стія, во бл҃годаре́ніе ст҃а́гѡ твоегѡ̀ и́мене неѡсуждє́ннымъ сохрани́тися